P6_TA(2006)0057

Pregled nekaterih omejitev dostopa v skupni ribiški politiki (območje Shetland in območje morske plošče)

Resolucija Evropskega parlamenta o pregledu nekaterih omejitev dostopa v skupni ribiški politiki (območje Shetland in območje morske plošče) (2005/2190(INI))

Evropski parlament,

- ob upoštevanju sporočila Komisije Svetu in Evropskemu parlamentu z naslovom "Pregled nekaterih omejitev dostopa v skupni ribiški politiki (območje Shetland in območje morske plošče)" (KOM(2005)0422),

- ob upoštevanju členov 18 in 19 Uredbe Sveta (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike [1],

- ob upoštevanju člena 29 Uredbe Sveta (ES) št. 850/98 z dne 30. marca 1998 za ohranjanje ribolovnih virov s tehničnimi ukrepi za varovanje nedoraslih morskih organizmov [2],

- ob upoštevanju člena 45 svojega Poslovnika,

- ob upoštevanju poročila Odbora za ribištvo (A6-0016/2006),

1. ugotavlja, da je Komisija izpolnila svojo obveznost iz člena 19 Uredbe Sveta (ES) št. 2371/2002, da bo ocenila upravičenost do omejitev dostopa do voda in virov izven območja 12 milj v zvezi z območjem Shetland in območjem morske plošče;

2. ugotavlja, da je vrednotenje iz različnih razlogov trajalo precej dlje, kakor je bilo načrtovano;

3. pozdravlja odločitev Komisije, da se bo obširno posvetovala s predstavniki panoge in državami članicami, preden bo oblikovala mnenje o tej pomembni temi;

4. pozdravlja vlogo Regionalnega svetovalnega sveta za Severno morje pri svetovanju Komisiji o delovanju in učinkovitosti območja Shetland in območja morske plošče ter poziva Komisijo, naj se še naprej posvetuje z Regionalnim svetovalnim svetom za Severno morje pri nadaljnjem vrednotenju območij;

5. pozdravlja odločitev Komisije, da bo obdržala območje Shetland dodatna tri leta, ko bodo potekala nadaljnja vrednotenja območja, kar bo prvi korak k ribolovni ureditvi, ki bo zagotovil trajnostni razvoj ribiške panoge v tej regiji in tamkajšnjim ribiškim skupnostim zagotovila prihodnost;

6. ugotavlja, da je Znanstveni, tehnični in ekonomski odbor za ribištvo (STECF) priporočil ohranitev območja Shetland;

7. vzame na znanje priporočilo Regionalnega svetovalnega sveta za Severno morje za ohranitev območja Shetland med nadaljnjim vrednotenjem;

8. meni, da bi morala trenutna uredba po nasvetu odbora STECF ostati v veljavi, če bo predlagano nadaljnje vrednotenje območja Shetland trajalo dlje kakor predvidena tri leta;

9. ugotavlja, da je STECF predvidel, da bi ukinitev območja Shetland lahko povzročila povečanje ribolovnega napora na tem območju, in da odsvetuje vsakršne spremembe, ki bi utegnile povzročiti povečanje ribolovnega napora na tem območju;

10. ugotavlja, da so oblasti Velike Britanije in Nemčije podprle ohranitev območja Shetland ter da spremembe po oceni vlade Velike Britanije niso ne potrebne ne zaželene;

11. ugotavlja, da je območje Shetland zelo pomembno za vahnjo, mola in morsko spako, po mnenju odbora STECF morebiti še bolj kakor takrat, ko je bilo vzpostavljeno;

12. prav tako zaskrbljeno ugotavlja, da je strokovna delovna skupina Komisije, ki je bila ustanovljena, da ovrednoti učinkovitost območja Shetland in območja morske plošče, prišla do zaključka, da so v splošnem na območju Shetlanda staleži, ki so trgovsko zanimivi, izven varnih bioloških meja, razen kar zadeva vahnjo in saja;

13. poziva Komisijo, naj poda količinsko presojo možnih vplivov kakršnih koli sprememb na območju Shetland;

14. pozdravlja odločitev Komisije, da med nadaljnjim preučevanjem ohrani območje morske plošče in ustrezne omejitve dostopa;

15. ugotavlja, da so nemške oblasti podprle ohranitev območja morske plošče in da vlada Velike Britanije ugotavlja, da je treba vse odločitve sprejemati ob upoštevanju prihodnjega upravljanja z bokopluto in nasvetov Regionalnega svetovalnega sveta za Severno morje;

16. ugotavlja, da je cilj ohranjevanja območja morske plošče jasen;

17. poziva Komisijo, naj ponovno pregleda območje morske plošče glede na prihodnje upravljanja z bokopluto, vključno z obnovitvenim načrtom za morsko ploščo;

18. poudarja, da je strokovna delovna skupina Komisije, poudarila njun družbeno-gospodarski pomen;

19. nadalje poudarja mnenje strokovne delovne skupine, da je eden od ciljev območja Shetland tudi zaščita skupnosti na severnem Škotskem, odvisnih od ribolova;

20. naroči svojemu predsedniku, naj to resolucijo posreduje Svetu in Komisiji.

[1] UL L 358, 31.12.2002, str. 59.

[2] UL L 125, 27.4.1998, str. 1. Uredba, kakor je bila nazadnje spremenjena z Uredbo (ES) št. 2166/2005 (UL L 345, 28.12.2005, str. 5).

--------------------------------------------------